সানি পার্কে আবেশ দাশগুপ্তের মৃত্যুর ঘটনার দু’সপ্তাহ পর তার মা রিমঝিম দাশগুপ্তের বয়ান রেকর্ড করল পুলিশ। শনিবার রিমঝিমের লেক অ্যাভিনিউয়ের বাড়িতে দীর্ঘ আড়াই ঘণ্টা ধরে তাঁর বয়ান রেকর্ড করে কলকাতা পুলিশের হোমিসাইড শাখা।
এদিন কলকাতা পুলিশের পাঁচ অফিসারের উপস্থিতিতে চলে বয়ান রেকর্ড। পুলিশ সূত্রের খবর, দীর্ঘ আড়াই ঘণ্টার বয়ান রেকর্ড পর্বে আবেশের জীবনযাপন, বন্ধুবান্ধব, তার আচারব্যবহার সম্পর্কে জিজ্ঞাসাবাদ করা হয়। এক পুলিশ আধিকারিকের কথায়, ‘‘এই ধরনের ঘটনায় অভিযোগকারীকে একটু সময় দেওয়া হয়। কারণ, ঘটনার পর পরই যদি বয়ান নেওয়া হয়, তাহলে পরিস্থিতির সামনে দাঁড়িয়ে ঘটনা সম্পর্কে অনেক কিছুই বলতে নাও পারেন তিনি। তাই একটু সময় দেওয়া হয় থিতু হওয়ার জন্য। তাছাড়া অভিযোগকারীর বয়ান চার্জশিটের একটি গুরুত্বপূর্ণ বিষয়। বয়ান ধরেই বদল হতে পারে তদন্তের অভিমুখ।’’ উল্লেখ্য, ছেলেকে খুন করা হয়েছে— এই দাবিতে প্রথম থেকেই অনড় রিমঝিম।
এদিকে, এদিন গানে-কবিতায় আবেশের বাড়ির সামনে তার স্মৃতিচারণ অনুষ্ঠানে অংশ নেন সংগীত পরিচালক দেবজ্যোতি মিশ্র, অভিনেতা শুভাশিস মুখোপাধ্যায়, অভিনেতা কৌশিক বন্দ্যোপাধ্যায়, চিত্রপরিচালক অশোক বিশ্বনাথন, সমাজকর্মী মীরাতুন নাহার-সহ অনেকেই। অভিনেতা শুভাশিস বলেন, ‘‘আবেশের বাবা স্বাগত আমার দীর্ঘদিনের বন্ধু ছিলেন। আবেশকে আমি জন্মাতে দেখেছি। তবে ওর ম়ৃত্যু দুর্ঘটনা, না খুন আমি জানি না। এটা বলতে পারি, মৃত্যুটা খুবই দুঃখজনক।’’ মীরাতুন বলেন, ‘‘আমি এই পরিবারের লড়াইয়ের পাশে আছি। একটাই অনুরোধ, যাতে সঠিক তদন্ত হয় তা দেখুক প্রশাসন।’’ সুবিচারের দাবিতে আবেশের স্মৃতিতে লেখা গান গেয়ে শোনান দেবজ্যোতি। 
যদিও সব কিছুর মাঝে নজর কাড়েন আরেক সন্তান হারা মা। আবেশের মায়ের লড়াইয়ে পাশে দাঁড়াতে তার স্মৃতিচারণ অনুষ্ঠানে অংশ নেন বর্ধমানের কালনার সুহৃদ দাসের মা কেতকী দাস। ঘ়টনাচক্রে, চলতি বছরের ১৫ জুন বর্ধমানের কালনার কাঁসারিপাড়া এলাকার একটি পুকুরে উদ্ধার হয় সুহৃদের দেহ। ঘটনায় তিন বন্ধুকে আটক করে পুলিশ। কেতকী বলেন, ‘‘ছেলেকে কেন খুন করল তা পুলিশ এখনও জানায়নি। পুলিশের উপর ভরসা নেই। তাই রিমঝিমের পাশে দাঁড়াতে এলাম।’’ অন্যদিকে, রিমঝিম এদিন বলেন, ‘‘আমি এখনও পুলিশের উপর ভরসা রাখছি। তবে আবেশকে খুনই করা হয়েছে। বিচার পেতে যতদিন পারি লড়াই চালিয়ে যাব।’’